Б а т а к ъ (меттахъхьовш): Иштта ма ала. Нийсачу новкъа ца уьйзу ахь. ХIун берзан гIулг даьлла-техьа вайшинна юккъехула? Хьо-м Iедало хIоттийна коьрта къеда вай. ТIехула тIе, ахь а иштта аьлча, нехан хIун бехк бу, Iад санна булабелла Iаш болчу? Ир-бир аьлла, царна юкъахь ма делахь хIара тайпа къамел. Ахь со цецваьккхина. Варе-варе, Дала ларвойла хьо! Инналиллахь, хьо боккха болх! Иштта а истангах топ йина Iаш бу хьуна нах. Хьалха санна, дагах дог тоьхна, агIонах агIо а тоьхна, цхьа барт болуш хIунда вац вайшиъ? Вовшийн багара сискалш а йохуш, хаза хан текхна ма вара вайшиъ. Хьо-м кийчча хилла, зIок санна, дуьхьалверза. Ма Iовжий ахь сан дог! Шемал сан воккха хьаша ву. Цуьнан доьзал шина шарахь Iийна сан хIусамехь, ГIуш-коьртахь. Ташу-Хьаьжа, наибаш: Шоип, Iийса, Iалха, масане кхиберш кхаьчна меттигаш ю хIорш. ХIинца, имаман когашка цIе яла йоьлча, и дIатаса веза ас? Ца веза. Ямарт хила бакъо яц шотойн Батакъан. ГIуллакх Делан карахь ду. Тахана дерг кхана дац. Дала мукъалахь, Дала ша цхьана хорша дерзийна, юхакогахIотта мегий иза-м. Хьажал кху кехате. (Кехат дIакховдадо). Ша дуучу ялтин а, дIадуьйчу хIуманан а гIо дийр ду боху имамо. Цундела, лар йохий ма хьийзахьа...Хьо-м вайн лаьмнашкахь шарI чIагIдан дезаш волу стаг вай.